Meciul U Cluj – Dinamo, din etapa a 8-a a play-out-ului Ligii 1, va putea fi urmărit în format LIVE TEXT pe AS.ro. Jucătorii lui Zeljko Kopic trec printr-un moment teribil și sunt obligați să câștige meciul de pe Cluj Arena, pentru a continua să spere că nu vor retrograda.
Dinamo mai are de jucat două „finale” în finalul acestui sezon. Pe ultimul loc în Liga 1, cu 21 de puncte, „câinii” sunt fără victorie de trei etape. Un singur punct în despart de FCU Craiova, echipă aflată pe loc de baraj.
U Cluj – Dinamo LIVE TEXT. Echipele probabile
U Cluj: Gertmonas – Oancea, Thalisson, Masoero, Chipciu – Roguljic, Bic, Simion, Roger – Silaghi, Nistor
Antrenor: Ioan Ovidiu Sabău
Dinamo: Golubovic – Patriche, Velkovski, Homawoo – Moura, Milanov, Gnahore, Pavicic, Bordușanu – Gregorio, Politic
Antrenor: Zeljko Kopic
Fanii lui Dinamo au cedat după rezultatele dezastruoase obținute de favoriți și i-au cerut demisia antrenorului. Kopic nu a luat în calcul să plece și luptă pentru a menține echipa în prima ligă.
„(N.r. Ce aţi simţit când v-au cerut demisia, după meciul cu Voluntari?) Nu am nicio problemă să discut cu fanii. Dar ce nu mi-a plăcut a fost momentul şi locul pe care le-au ales. După meci, emoţiile sunt la cote maxime. Toată lumea e supărată. Sunt primul care se supără după meciuri.
(N.r. Are nevoie Dinamo de un miracol?) Da! (N.r. Veţi rămâne la Dinamo sau totul depinde de următoarele două meciuri?) Nu cred că este momentul să vorbim despre aşa ceva. Mă simt bine aici, îmi place echipa şi dau tot ce am mai bun pentru club”, a declarat Zeljko Kopic, la conferinţa de presă premergătoare partidei cu U Cluj.
„Șepcile roșii” au pierdut trei dintre ultimele patru meciuri din campionat, dar nu au grijile retrogradării. Etapa trecută au cedat cu 2-3 pe terenul lui FCU Craiova.
Mircea Rednic a răbufnit după a primit o întrebare legată de Dinamo
Întrebat despre o posibilă retrogradare a lui Dinamo, Mircea Rednic a răbufnit și a dezvăluit faptul că nu este interesat de situația echipei din Ștefan cel Mare.
Antrenorul de la UTA a spus că nu ar trebui să fie considerat un dinamovist, având în vedere că a făcut performanță și alături de Rapid.
”Pe mine nu mă interesează de alții (n.r. de Dinamo). Pentru noi (n.r. UTA) toate meciurile sunt importante. La Arad, toate partidele sunt grele. Nu facem calcule pentru clasament. În sfârșit, va fi primul an în care nu facem calcule.
(n.r. Credeți că Dinamo va retrograda?) Eu n-am treabă cu nimeni și nu mă interesează. Nu mai vorbiți că sunt dinamovist, pentru că nu am nicio treabă. Și la Rapid am fost atâția ani și am luat trofee. apoi pe unde i-am prins i-am bătut. Eu nu am nicio treabă cu nimeni”, a spus Mircea Rednic, la conferința de presă.
UTA este lider în play-out, iar în ultima etapă va juca chiar în deplasare cu Dinamo.